Geheimsinnigheid omhul Waterkloof-bevelvoerder se dood | Netwerk24
Deur Susan Cilliers 07 Junie 2019 22:24
Geheimsinnigheid omhul die skielike dood Dinsdag van brig.genl. Motlhokomedi Kenneth Petso, bevelvoerende generaal van die Waterkloof-lugmagbasis in Pretoria.
Brig.genl. Kenneth Petso, bevelvoerende generaal van die Waterkloof-lugmagbasis in Pretoria.Foto: Verskaf
Al wat in hierdie stadium amptelik oor sy dood bekend is, is dat hy Dinsdag gesterf het en sy lyk in die Ga-Rankuwa-lykshuis noord van die stad is. Dis onseker of hy vermis geraak en sy liggaam toe later daar gevind is. Brig.genl. Hilton Smith, direkteur van die Suid-Afrikaanse Lugmag se korporatiewe personeeldienste, het Vrydagaand gesê die omstandighede rondom Petso se dood word ondersoek, maar dat die lugmag nie nou meer inligting daaroor bekend kan maak nie. “Sy familie is nog geskok en in rou.”
Kapt. Matthew Nkoadi, woordvoerder van die Ga-Rankuwa-polisiekantoor, het gesê hy dra nie kennis van Petso se geval nie.
Smith het gesê die Suid-Afrikaanse Nasionale Weermag (SANW) is “hartseer oor Petso se ontydige dood”.
Hy het ’n lang loopbaan in die weermag gehad. Petso het in 1987 by die voormalige Bophuthatswana-weermag aangesluit en in 1993 as vlieënier gekwalifiseer. Met die aanbreek van die nuwe bedeling in 1994 is hy as ’n tweede luitenant in die Suid-Afrikaanse Lugmag geïntegreer. Hy is in 1995 tot luitenant bevorder.
Brig.genl. Kenneth Petso, bevelvoerende generaal van die Waterkloof-lugmagbasis in Pretoria, het ’n lang en suksesvolle loopbaan as vlieënier in die Suid-Afrikaanse Lugmag gehad.Foto: Facebook
In 1997 is hy na 41 eskader ontplooi om die Cessna 208 (C-208) en Pilatus-vliegtuig (PC-12) te vlieg. Petso het in 1998 kaptein geword. Hy is in 2000 gekies om ’n vlieënier-instrukteurskursus te doen. Drie jaar later is hy na die lugmagbasis in Langebaanweg oorgeplaas. Petso is dieselfde jaar, terwyl hy nog by die vliegskool was, tot majoor bevorder.
In 2007 het hy bevelvoerder van 41 Eskader geword en is nog dieselfde jaar tot luitenant-kolonel bevorder. In 2008 het hy sy senior personeelkursus in die VSA by die Lugoorlog-kollege in Alabama voltooi. Petso het in 2010 bevelvoerder van die Langebaanweg-lugmagbasis geword en is dieselfde jaar tot kolonel bevorder. Hy is vyf jaar later tot brigadier-generaal bevorder en het toe ook bevelvoerende generaal by Waterkloof geword.
Brig.genl. Kenneth Petso, bevelvoerende generaal van die Waterkloof-lugmagbasis in Pretoria. Geheimsinnigheid omhul sy dood Dinsdag.Foto: Facebook
Meer oor: Waterkloof-Lugmagbasis | Pretoria | Polisie-Ondersoek | Dood
Vermiste Douglas-meisie se lyk gevind
2-jarige se moord sloer al byna 6 jaar